Συγκριτική μελέτη θεραπείας χηλοειδών με 5 - φθοριουρακίλη, κρυοχειρουργικής και συνδυασμών αυτών με τη χρήση ανοσοϊστοχημικών τεχνικών
Authors: Παλτατζίδου Κυριακή 
Published: August 2021

ΠερίληψηΣκοπός μελέτηςΤα χηλοειδή είναι καλοήθεις βλάβες που σχηματίζονται μετά το τραύμα. Η μεταλλοπρωτεϊνάση-9 (ΜΜΡ-9), που παράγεται στα πολυπύρηνα γιγαντοκύτταρα, θεωρείται μια υποκατηγορία των μεταλλοπρωτεινασών, η οποία εμπλέκεται σε διεργασίες που συμβαίνουν κατά τη διάρκεια της δερματικής επούλωσης τραυμάτων όπως η επιθηλιοποίηση. Η δραστικότητα της ΜΜΡ-9 έχει αποδειχθεί ότι είναι σημαντική σε πολλές διεργασίες διαφόρων παθολογικών καταστάσεων, όπως είναι οι υπερτροφικές ουλές και τα χηλοειδή. Ένα ανάλογο πυριμιδίνης με δράση αντιμεταβολίτη, η 5-φθοροουρακίλη, όταν χορηγείται ενδοβλαβικά αποτελεί μια εναλλακτική θεραπεία για τα χηλοειδή. Η ενδοβλαβική κρυοθεραπεία είναι μια τεχνική αποτελεσματική για τη θεραπεία των χηλοειδών που μπορεί , όμως, να έχει δυσάρεστες παρενέργειες όπως πόνος, οίδημα, λοιμώξεις, υπαισθησία , δμιουργία κεγχρίων, νέκρωση και μόνιμη υπομελάγχρωση. Στην παρούσα μελέτη ερευνήσαμε την αποτελεσματικότητα τριών διαφορετικών θεραπειών σε χηλοειδή με τη βοήθεια της ΜΜΡ-9 στα πολυπύρηνα γιγάντοκύτταρα.Υλικό και μέθοδοςΣαράντα πέντε ασθενείς συμμετείχαν σε αυτή τη μελέτη. Αποκλείστηκαν από τη μελέτη έγκυες γυναίκες, οι γυναίκες που προγραμμάτιζαν εγκυμοσύνη στο εγγύς μέλλον, οι ασθενείς με χρόνια νεφρική ανεπάρκεια και όσοι είχαν μη φυσιολογικό έλεγχο σχετικά με την ηπατική λειτουργία ή τον πλήρη αιματολογικό έλεγχο. Εφαρμόστηκαν τρείς διαφορετικές θεραπείες, όπως περιγράφεται παρακάτω:•5-Φθοριοουρακίλη (5-FU): Δεκαπέντε ασθενείς υποβλήθηκαν σε θεραπεία μία φορά την εβδομάδα με ενδοβλαβική έγχυση 5-FU 50 mg / cc. Η παρεχόμενη δόση ρυθμίστηκε ανάλογα με την έκταση των βλαβών, και δεν ξεπέρασε τα 100 mg ανά συνεδρία (2 cc). Το διάλυμα εγχύθηκε χρησιμοποιώντας μια βελόνα 27-gauge. Έγιναν πολλαπλές ενέσεις, ανά 1 cm.•Κρυοθεραπεία: Δεκαπέντε ασθενείς υποβλήθηκαν σε θεραπεία μία φορά το μήνα με εφαρμογή κρυοθεραπείας.•Συνδυασμός κρυοθεραπείας και 5-FU: Δεκαπέντε ασθενείς υποβλήθηκαν σε θεραπεία μία φορά το μήνα με εφαρμογή κρυοθεραπείας μαζί με 5-FU.Βιοψίες δέρματος ελήφθησαν από τους ασθενείς με χηλοειδή πριν από την έναρξη οποιασδήποτε θεραπείας και μετά από το τέλος των θεραπειών, με σκοπό την αξιολόγηση της MMP-9 με τη μέθοδο ανοσοϊστοχημικών τεχνικών. Ανοσοιστοχημική χρώση της ΜΜΡ-9 διεξήχθη χρησιμοποιώντας μονοκλωνικό αντίσωμα DACO (αντι-ΜΜΡ-9 από DAKOAO150).Η ανοσοαντιδραστικότητα βαθμολογήθηκε σύμφωνα με τον αριθμό ανοσοαντιδραστικών κυττάρων ανά πεδίο (9200), ως εξής: 0 = κανένα κύτταρο; 1 = 1-5 κύτταρα; 2 = 6-20 κύτταρα; 3 = ≥20 κύτταρα. Μια τιμή Ρ <0.05 θεωρήθηκε ότι δείχνει μια στατιστικώς σημαντική διαφορά.ΑποτελέσματαΗ ΜΜΡ-9 εκφράστηκε έντονα στα πολυπυρηνα γιγαντοκυττάρα των χηλοειδών. Το σκορ ανάλογα με τον αριθμό των ανοσοαντιδραστικών πολυπυρηνικών γιγαντοκυττάρων μεταξύ των προ και μετά την αγωγή θεραπειών ήταν σημαντικά μειωμένο και στις τρεις θεραπείες (Ρ <0.05).Ο ειδικός ρόλος της ΜΜΡ-9 στη φυσιολογική επούλωση δεν είναι γνωστός. Έχει αναφερθεί ότι η ΜΜΡ-9 είναι παρούσα κατά τη διάρκεια της επούλωσης τις πρώτες ημέρες μετά τον τραυματισμό και στη συνέχεια εξαφανίζεται. Έχει προταθεί ότι ο σχηματισμός χηλοειδούς μπορεί να προκληθεί από φλεγμονή που προκύπτει από την ανώμαλη παραγωγή των προφλεγμονωδών μεσολαβητών όπως του παράγοντα transforming growth factor beta1 (TGF-b1) και την ακανόνιστη απάντηση σε άλλους φλεγμονώδεις μεσολαβητές που επάγονται από τους ινοβλάστες των χηλοειδών. Προηγούμενη μελέτη έδειξε ότι η ΜΜΡ-9 επάγεται στο ανθρώπινο δέρμα από τον TGF-b1, ο οποίος έχει ενοχοποιηθεί για την παθογένεση των χηλοειδών, μέσω της διέγερσης του κολλαγόνου και τη σύνθεση ινικής από τους ινοβλάστες. Η TGF-b1 φάνηκε να σχετίζεται με υπερτροφικές ουλές και ίνωση. Επιπρόσθετα, η TGF-b1 δεν έδειξε κάποια αλλαγή μετά από θεραπεία με 5-FU σε σύγκριση με τις άλλες δύο θεραπείες.Στα περιστατικά με πλήρη ίαση η σύγκριση του αριθμού της ομάδας των ασθενών μεταξύ κρυοθεραπείας και 5-φθοριοουρακίλης είναι στατιστικώς σημαντική όσον αφορά την αποτελεσματικότητα των θεραπειών με υπεροχή της ομάδας της κρυοθεραπείας p=0.028. Επιπλέον, παρατηρήθηκε πως ο αριθμός συνεδριών της κρυοθεραπείας είναι στατιστικά σημαντικά μικρότερος από αυτόν της συνδυαστικής θεραπείας 5 και 8 αντίστοιχα (p=0.094).ΣυμπέρασμαΤα ευρήματα υποδεικνύουν ένα συγκεκριμένο μηχανισμό με τον οποίο ο TGF-b1 μπορεί να ρυθμίσει την έκφραση κατά κάποιο τρόπο της ΜΜΡ-9 στα πολυπύρηνα γιγαντοκυττάρα των χηλοειδών. Ο ειδικός ρόλος της ΜΜΡ-9 στην αρχική φάση της κανονικής επούλωσης τραύματος ή της ανώμαλης επούλωσης τραύματος συμπεριλαμβανομένου των χηλοειδών είναι ερωτήματα που θα απαιτήσουν σημαντική περαιτέρω μελέτη.